b'\n_START_ARTICLE_\nNormundas Valteris\n_START_PARAGRAPH_\nNormundas Valteris (1972 m. gruod\xc5\xbeio 17 d. \xe2\x80\x93 1996 m. baland\xc5\xbeio 17 d.) \xe2\x80\x93 Lietuvos kariuomen\xc4\x97s karininkas, Vyresnysis leitenantas. \xc5\xbduvo vykdydamas u\xc5\xbeduot\xc4\xaf netoli Maglajaus miestelio \xc5\xa1iaurin\xc4\x97je Bosnijoje (Bosnija ir Hercegovina).\n_START_SECTION_\nBiografija\n_START_PARAGRAPH_\n1991 m. baig\xc4\x97 Baisogalos (Radvili\xc5\xa1kio r.) vidurin\xc4\x99 mokykl\xc4\x85. T\xc5\xb3 pa\xc4\x8di\xc5\xb3 met\xc5\xb3 liep\xc4\x85, prad\xc4\x97jo tarnyb\xc4\x85 Kra\xc5\xa1to apsaugos Vilniaus motodesantiniame batalione. Tarnavo "Gele\xc5\xbeinio vilko\xe2\x80\x9c Vilniaus batalione. Nuo 1992 m. mok\xc4\x97si Lietuvos karo akademijoje ir buvo vienas pirm\xc5\xb3j\xc5\xb3 j\xc4\x85 baigusi\xc5\xb3 \xc5\xa1alies karinink\xc5\xb3. 1994 m. N. Valteriui buvo suteiktas leitenanto laipsnis._NEWLINE_1996 m. vasario 19 d. Lietuvos taikos palaikymo b\xc5\xabrio LITPLA 4 Danijos bataliono sud\xc4\x97tyje i\xc5\xa1vyko \xc4\xaf NATO vadovaujam\xc4\x85 taikos \xc4\xaftvirtinimo misij\xc4\x85 Bosnijoje ir Hercegovinoje._NEWLINE_N. Valteris \xc5\xbeuvo 1996 m. baland\xc5\xbeio 17 d., vykdydamas u\xc5\xbeduot\xc4\xaf netoli Maglajaus miestelio \xc5\xa1iaurin\xc4\x97je Bosnijoje. Visureigis, kuriuo va\xc5\xbeiavo keturi Lietuvos ir Danijos kariai, kaln\xc5\xb3 kelyje u\xc5\xbeva\xc5\xbeiavo ant prie\xc5\xa1tankin\xc4\x97s minos. Per sprogim\xc4\x85 \xc5\xbeuvo N.Valteris ir Danijos karys._NEWLINE_Po mirties N. Valteris u\xc5\xbe pasiaukojim\xc4\x85 ir nars\xc4\x85 vykdant NATO taikos \xc4\xafgyvendinimo misij\xc4\x85 buvusioje Jugoslavijoje buvo apdovanotas Vy\xc4\x8dio Kry\xc5\xbeiaus 2-ojo laipsnio ordinu ir NATO medaliu u\xc5\xbe tarnyb\xc4\x85._NEWLINE_1998 m. saus\xc4\xaf Vilniuje Tarnybos draug\xc5\xb3 iniciatyva N. Valteriui atidengtas paminklinis akmuo Generolo Jono \xc5\xbdemai\xc4\x8dio Lietuvos karo akademijos kieme. Viborge (Danijoje) pastatytame paminkle taip pat \xc4\xafra\xc5\xa1yta Lietuvos karininko pavard\xc4\x97._NEWLINE_N. Valteris palaidotas Gink\xc5\xabn\xc5\xb3 kapin\xc4\x97se \xc5\xa0iauliuose.\n_START_SECTION_\nApdovanojimai\n_START_PARAGRAPH_\nN. Valteris po mirties buvo apdovanotas Vy\xc4\x8dio Kry\xc5\xbeiaus 2-ojo laipsnio ordinu u\xc5\xbe pasiaukojim\xc4\x85 ir nars\xc4\x85.'